Klagte ingedien oor bloed in rivier | Maroela Media
Die foto wys hoe bloed van die abattoir af in die rivier in vloei. Foto: FAcebook
Strafregtelike klagte is ingedien teen die munisipale bestuurders van die Waterberg-distriksmunisipaliteit en die Modimolle-Mookgophong-munisipaliteit nadat bloed in die Nylrivier beland het.
Die Nylrivier vloei verby Modimolle (Nylstroom) en Mookgophong (Naboomspruit) in Limpopo. Die klagte spruit voort uit 'n situasie waar 'n abattoir, wat die distriksmunisipaliteit van die plaaslike munisipaliteit huur vir afvalverwerking, onder meer bloed in die Nylrivier gestort het, volgens Marcelle Maritz, leier van die VF Plus in Limpopo.
Die VF Plus het strafregtelike klagte teen die distriksmunisipaliteit, die plaaslike munisipaliteit en die bestuurder van die munisipale abattoir ingedien.
Foto's en video's word wyd op sosiale media versprei wat wys hoe bloed in die rivier vloei. "Dit is 'n walglike situasie en totaal onaanvaarbaar. Dit skep 'n skrikwekkende gesondheidsrisiko vir mens en dier en is 'n blatante oortreding van die Nasionale Waterwet en verskeie ander omgewingswette," sê Maritz.
Die VF Plus sal ook die minister van water en sanitasie, Gugile Nkwinti, versoek om dadelik in te gryp en strafmaatreëls in te stel om die situasie te beredder.
Marlene van Staden, burgemeester van die Modimolle-Mookgophong-munisipaliteit, het intussen gesê sy sal met distriksmunisipaliteit en die bestuur van die abattoir in gesprek wees aangesien daar gereeld rioolblokkasies is naby die fasiliteit.
'n Werker van die plaaslike munisipaliteit. Foto: Facebook
"Die abattoir is in die nywerheidsgebied geleë en word besit en bedryf deur die distriksmunisipaliteit." Van Staden het intussen gereël dat die verstopping in die rioolpype opgeklaar word.
Volgens Van Staden moet daar nuwe filters by die abattoir geïnstalleer word vir die normale vloei van riool deur die stelsel. Sy glo die installasie van die filters en gereelde skoonmaak daarvan sal toekomstige blokkasies en lekkasies verhoed.
Die munisipaliteit se rioolstelsel kan nie "vreemde voorwerpe" hanteer nie en die hoofoorsaak van die blokkasies moet aangespreek word, het Van Staden gesê.
Die Modimolle-Mookgophong-munisipaliteit word deur 'n DA-koalisie bestuur. Dié munisipaliteit is verlede jaar onder administrasie geplaas weens finansiële probleme.
Hoekom pla dit enige iemand? Chaos en wan orde is mos die nuwe normaal – anything goes in SA!
En wat van yslike gat (dam) wat deur die munisipaliteit 'n skamele 80 meter van die huise en slegs 10 km van die klein Nyl gegrawe is in Nylstroom? Rou riool vloei daarin omdat die rioolnetwerke vir alle praktiese doeleindes nie meer bestaan nie. En die beste van alles is dat die gat nou al vol is, op die punt van oorloop! Die stank is onuithoudbaar. Terloops, dit is nie eens omhein nie. Wanneer gaan 'n kind daarin val en verdrink?